作者：彭履道
词牌/韵律：疏影

paragraphs: 银云缥缈。
正石梁倒挂，飞下晴昊。
早挽悬河，高泻鲸宫，洪声百步低小。
分明仙仗崆峒过，又化作，归帆杳杳。
倚参差，翠影红霞，远落明湖残照。
曾共呼龙夭矫。
几回过月下，先种瑶草。
九叠屏风，青鸟冥冥，更约谪仙重到。
昨梦骑黄鹄，飞不去、和天也笑。
等恁时、秋夜携琴，已落洞天霜晓。